1Che jun uxlambal 'ij, i Jesus xa 'e pa wa'im ru' jun caj'atzil i aj Fariséo. Chila pa rachoch i jun-le, xak je 'o juban chic aj Fariséo, que tijin chu c'ac'alixic i Jesus, quiqui tzucbej u mac. 2Xak 'o jun achi chuwach i Jesus, sipojnak u ch'acul. 3Are 'uri i Jesus 'o jun tzij xu tz'onoj chique i je tijonel re i ujer 'atbal tzij, xak chique i aj Fariséo. Xu bij chique. —I 'atbal tzij tz'ibtal can rumal i mam Moises, ¿cu ya nawi chake caka cunaj jun iwab pa uxlambal 'ij, o n-cu ya taj? —xu bij. 4Ique n-xe ch'aw taj. Are 'uri i Jesus xu chap i achi, y xrutzirsaj, y xu tak bi chi rachoch. 5Te'uri xu bij chique i aj Fariséo: —Yix, we 'o jun i buru, o we 'o jun i boyex, we tzaknak chupam jun siwan che jun uxlambal 'ij, ¿xataba n-quiwes-la ta-lok? —xu bij chique. 6Ique n-xqui rik ta chic u la'ic u wach che. 7Te'uri i Jesus xrilo chi 'o jujun chique je siq'uim che i wa'im, xa quiqui tzucuj i cubibal 'o u 'ij are que cubi chi mexa. Are 'uri xu bij jun tijojbal tzij chique: 8—Yix, we 'o jun winak quix u siq'uij che jun nima'ij re c'ulanquil, mix cubi che i cubibal mas 'o u 'ij. Mok 'o jun ca c'un na mas 'o u 'ij chawach yet. 9Te'uri ca c'un i rajaw ja, chi ix u siq'uim chix queb; mok cu bij chawe: "Cha ya a cubibal che i jun-le," cu bij. Te'uri yet to' cat q'uix che, y cat 'e chu tzucuxic jun a q'uijibal n-tu 'ij. 10Are i ca 'ano, we 'o jun cat u siq'uij che jun nima'ij, jat 'e cul che i q'uijibal chi n-tu 'ij. We queje ca 'an yet ile, i rajaw ja ca c'un 'uri awu' y cu bij chawe: "Ta, sa'aj ni jewa-ri, che jun q'uijibal mas 'o u 'ij, cu bij chawe." Queje ile, cocsax ni a 'ij chiquiwach conojel i je cul awu' chi mexa. 11Man pachin co'on nim che rib, ire 'ut xa ca kajsax ni u 'ij; xak pachin co'on ch'utin che rib, are ca nimarsax na 'uri u 'ij. (Queje xu bij i Jesus ile chique.) 12Te'uri xu bij che i jun chi je siq'uiw-nak: —Yet, are ca 'an jun wa'im, o jun cenar, me a siq'uij ique chi at qui siq'uim ni yet. Me a siq'uij i xui aweta'am qui wach, xak awatz a cha'; o xak xui i je awachalal, o xak i a lo'c'anij chi je beyom, man ique xa cat qui siq'uij tan chic cu' chi wa'im, y que'elok chi qui tojom na chawe wach i xqui tij awu' yet. 13Are i ca 'ano, are ca 'an jun nim laj wa'im, che a siq'uij i niba'ib, che a siq'uij i je sic, xak i je clis, xak i je mawach. 14Queje ile, ca pe ni 'utz pawi. Ique n-que tiqui ta chu tojic chawe, xui-ri i Dios cu toj na chawe are cu rik i 'ij chi que walij ni'pa i je 'utz chuwach ire. (Queje ile xu bij i Jesus chique.) 15Jun chique i je 'o chila, are xu ta i tzij-le, xu bij che i Jesus: —¡'Utz que ique chi que oc che i nim laj wa'im pa cu 'at wi tzij i Dios! —co'ono. 16I Jesus xu bij che: —'O jun achi xu yijba jun nim laj wa'im, y xe u siq'uij uq'uial winak. 17Are xu rik i 'or, xu tak u mocom chu bixquil chique chi 'is yij chic wach i quiqui tijo. "Chix petok, man ronojel 'is yij chic," xu bij chique. 18Are 'uri, conojel 'is xe oc chu tz'onoxic cuybal mac che. Jun xu bij: "Yin c'a te in lo'om juban wulew, y 'o u chac quin 'e chi rilic; quin tz'onoj chawe ca cuy na in mac," xu bij. 19I jun chic xu bij: "Yin c'a te in lo'om jo'ob yunt in boyexab, y que 'e wila we je 'utz che i chac. Quin tz'onoj chawe, cha cuyu in mac," xu bij. 20Jun chic xu bij: "Yin c'a te in c'ulinak, rumal-i n-quin 'e taj," co'ono. 21I mocom, are xtzalij ru' u patron, 'is xu bij che ronojel ile. Are 'uri i patron xpe roywal, y xu bij che u mocom: "Cha bisoj, jat pa tak be re i tinimit, xak pa tak ch'ut be; che a c'ama li 'o i rajwaxic chique, xak ni'pa i je sic, xak i je clis, xak i je mawach," xu bij che. 22I mocom xa 'e chu 'onquil, te'uri xc'un chic ru' u patron y xu bij che: "Nim laj winak, ya 'is xin 'ano pacha i xa bij chwe, y c'o i q'uijibal n-ta rajaw," co'ono. 23Are 'uri i u patron xu bij chic che: "Jat tzam tak ja, cha tzucuj pa tak be chila, xak pa tak ch'ut be, y cha 'ana li pen chique i je 'o chila, man quin nojsaj ni wachoch. 24Tape', ique chi xe in tak qui siq'uixic nabe, mi jun chique cu tij i wa'im chi in yijbam." (Queje i tijojbal tzij ile xu bij i Jesus chique.) 25Je q'ui i winak je teren chirij i Jesus. Ire xu pisquilij rib y xu bij chique: 26—Jun, we ca c'un wu', we craj co'on che rib jun in tijoxel, 'o u chac mas c'ax chin u na ni yin chiquiwach i u kajaw, i u chuch, xak i rixokil ralc'wal, xak i ratz u cha', xak i je ranab. Jun n-ca tiqui ta chi terejic chwij, we n-c'ax ta quin u na yin chiquiwach ique. Xak n-ca tiqui ta chi terejic chwij we mas c'ax cu na rib ire chinwach yin. 27N-xui ta la ile, jun, we we-yin, 'o u chac ca terej chwij, tupu ca cam na rumal. Pachin n-craj ti u 'anic ile, n-ca tiqui ta 'uri chu 'anic in tijoxel che rib. (Queje xu bij i Jesus ile chique, c'utbal-re we quiqui ch'ij i terejic chirij.) Xak xu bij: 28—We 'o jun chiwe craj cu yac jun nim laj rachoch, ire ca cubi na chu ch'obic ni'pa i mer rajwaxic che, mokxa n-co'on taj cu q'uisbej-re. 29Queje ile co'on-na, man mokxa xui i u cubibal cu yijba, y co'on panok n-cu q'uis taj. Ni'pa i que 'ilawic que oc chu yo'yaxic, 30y que tzen chu bixquil: "I achi-le xu jek u 'anic i rachoch y n-xtiqui ta chu q'uisic," que cha. 31Xak we jun 'atol tzij reta'am chi petnak jun chic 'atol tzij chi ch'o'oj ru', nabe ca cubi na chu ch'obic we ca tiqui che i ch'o'oj, man ire xa je lajuj mil u soldádo; i jun chi col u 'ana ch'o'oj, je véinte mil i u soldádo je ruc'am. 32We cu na u be chi n-ca tiqui ta che, que u tak bi juban u takon ru' i 'atol tzij chi ya ca c'unic. Tz'akat i jun c'a naj 'o wi cu tz'onoj che chi quiqui chomarsaj quib chiquiwach. (Queje i tijojbal tzij ile xu bij i Jesus chique i winak, man 'o u chac quiqui ch'ob na we quiqui ch'ij i terejic chirij.) 33Te'uri xu bij chique: —Queje chi 'ana yix ile; man we n-qui canaj ta ronojel ni'pa 'o iwu', n-quix tiqui ta chi terejic chwij. 34I atz'am, lic cu rik u chac chake, xui-ri we xsach i u tzayil, ¿wach u 'onquil 'uri co'on tan chic tza? 35Lic n-ta chic u chac. We ca coj chuwach ulew, n-cu to tu cho'ab i ulew; xak we ca tix puwi juban u mul ch'e-quen re awon, xak n-cu to ta pich' u cho'ab. Lic n-ta chic u chac; xui c'akic chubi-re. Pachin 'o u xiquin chu tayic, chu ta u be —xu bij i Jesus chique.
SAN LUCAS 14